Noakes en RGB stamp weer koppe | Netwerk24
Noakes en RGB stamp weer koppe
Deur Elsabé Brits 21 Februarie 2018 10:55
Die Raad vir Gesondheidsberoepe (RGB) begin vandag sy appèl nadat prof. Tim Noakes verlede jaar onskuldig bevind is op verskeie aanklagte, onder meer wangedrag.
Dit kom nadat 'n onafhanklike paneel van die RGB hom op 21 April onskuldig bevind het. Vier van die vyf paneellede het ten gunste van Noakes beslis en een lid het gemeen hy is skuldig.
Die appèl word van Woensdag tot Vrydag in Pretoria aangehoor en volgens Noakes se regsverteenwoordiger, Adam Pike, sal die uitslag eers oor 'n maand of meer verwag word.
Die agtergrond spruit uit 'n klag deur Claire Julsing-Strydom, voormalige president van die Vereniging vir Dieetkunde in Suid-Afrika, in 2014 ná 'n twiet van hom. Sy het gesê Noakes het mediese raad via Twitter gegee en daarom moet hy aan wangedrag skuldig bevind word. Julsing-Strydom het later uitgetree en die RGBSA het die klag as klaer oorgeneem.
Prof. Tim NoakesFoto: Volksblad
Pippa Leenstra het in 2014 vir Noakes op Twitter raad oor borsvoeding en sy dieet gevra.
Haar twiet het soos volg gelui: "@ProfTimNoakes @SalCreed is LCHF eating ok for
breastfeeding mums? Worried about all the dairy + cauliflower = wind for babies?? (sic)"
Die RGB voer aan dat die paneel nie hulself behoorlik vergewis het van die feite of die wet nie. En hulle het op onbewese bewyse staatgemaak, asook aannames. Daar is nie behoorlik alle feite oorweeg nie.
Hulle voer ook aan daar is nie nagegaan of Noakes die regte kwalifikasies het om raad te gee oor die voeding van babas en kinders nie. Hulle meen ook dat daar nie bewysgegronde raad gegee is oor voeding van babas nie.
In die redes tot appèl wat 48 bladsye beslaan, vra die RGB vir 'n herverhoor en herevaluasie van die bewyse.